b'\n_START_ARTICLE_\nDidahe\n_START_PARAGRAPH_\nDidahe, poznano tudi kot Nauk dvanajstih apostolov (\xce\x94\xce\xb9\xce\xb4\xce\xb1\xcf\x87\xe1\xbd\xb4 \xcf\x84\xe1\xbf\xb6\xce\xbd \xce\xb4\xcf\x8e\xce\xb4\xce\xb5\xce\xba\xce\xb1 \xe1\xbc\x80\xcf\x80\xce\xbf\xcf\x83\xcf\x84\xcf\x8c\xce\xbb\xcf\x89\xce\xbd), je kratek anonimni zgodnji kr\xc5\xa1\xc4\x8danski traktat zapisan je v Koine gr\xc5\xa1\xc4\x8dini in ga ve\xc4\x8dina poznavalcev datira v prvo stoletje.  Prva vrstica te razprave je "Gospodov nauk narodom dvanajstih apostolov".   _NEWLINE_Besedilo je razdeljeno na \xc5\xa1tiri dele. Prvi del se ukvarja s kr\xc5\xa1\xc4\x8dansko moralo, naslednji z liturgi\xc4\x8dnimi predpisi, tretji se ukvarja z disciplino in organizacijo Cerkve, zadnji, najkraj\xc5\xa1i del pa spregovori o eshatologiji.    _NEWLINE_Dolgo \xc4\x8dasa je bilo besedilo izgubljeno, gr\xc5\xa1ki rokopis Didache je leta 1873 na novo odkril Philotheos Bryennios, metropolit iz Nikomedije, v Codexu Hierosolymitanusu . Latinsko razli\xc4\x8dico prvih petih poglavij je leta 1900 odkril J. Schlecht.\n_START_SECTION_\nDve poti\n_START_PARAGRAPH_\nPrvi del (poglavja 1\xe2\x80\x936) se za\xc4\x8dne: "Dve poti sta: pot \xc5\xbeivljenja in pot smrti. Razlo\xc4\x8dek med tema dvema potema pa je velik."_NEWLINE_V tem prvem delu so ve\xc4\x8dinoma moralni predpisi, ki so podani na tipi\xc4\x8den judovski na\xc4\x8din, z dvema potema (kar pogosto sre\xc4\x8damo v Stari zavezi).\n_START_SECTION_\nObredna dolo\xc4\x8dila\n_START_PARAGRAPH_\nV drugem delu najdemo liturgi\xc4\x8dne predpise. Opisan je obred krsta, post in molitve pri evharistiji.\n_START_SECTION_\nDisciplinski predpisi\n_START_PARAGRAPH_\nV tem delu je predstavljena struktura cerkve. Razvidno je, da je v tem \xc4\x8dasu bila prisotna dvojna hierarhija. Ena vezana na kraj (\xc5\xa1kofje in diakoni), druga pa potujo\xc4\x8da (apostoli in preroki). _NEWLINE_Kristusov prihod v slavi _NEWLINE_Slednji\xc4\x8d avtor spregovori o eshatologiji. Pri\xc4\x8dakuje se, da bo drugi prihod nastopil kmalu.'